คลังเริ่มรีดภาษีมรดกต้นปีหน้า
สรรพากรเตรียมพร้อมรีดภาษีมรดกต้นปีหน้า หลังกฎหมายมีผลบังคับใช้แล้ว
7 ส.ค. 2558

สรรพากรเตรียมพร้อมรีดภาษีมรดกต้นปีหน้า หลังกฎหมายมีผลบังคับใช้แล้ว
นายสมหมาย ภาษี รมว.คลัง เปิดเผยว่า พ.ร.บ.เก็บภาษีผู้รับมรดกได้ลงในประกาศราชกิจจานุเบกษาแล้ว เมื่อวันที่ 5 ส.ค.ที่ผ่านมา ถือว่ามีผลบังคับใช้สมบูรณ์แล้ว อย่างไรก็ตามกฎหมายได้กำหนดว่า กรมสรรพากรจะเริ่มเก็บภาษีจากผู้รับมรดกได้จริงหลังจาก 180 วันที่กฎหมายมีผลบังคับ หรือประมาณต้นปีหน้า
ทั้งนี้ ปัจจุบันกรมสรรพากรได้เตรียมพร้อมในการจัดเก็บภาษีผู้รับมรดกเป็นที่เรียบร้อย ทั้งการเตรียมแบบการเสียภาษี และการออกประกาศของกรมสรรพากรที่เกี่ยวข้องกับการเก็บภาษีการรับมรดกทั้งหมด ซึ่งจะทำให้ดำเนินการได้ทัน เพราะยังมีเวลาเตรียมการอีกนาน โดยกรมสรรพากรประเมินว่า การเก็บภาษีมรดกจะได้ปีละประมาณ 4,000 ล้านบาท
สำหรับสาระสำคัญของการเก็บภาษีจากผู้รับมรดก กฎหมายกำหนดให้เก็บจากผู้รับในอัตรา 5% ในส่วนที่ได้รับเกิน 100 ล้านบาท และผู้รับเป็นผู้สืบสันดานโดยตรง และเก็บในอัตรา 10% ในส่วนที่ได้รับเกิน 100 ล้านบาท หากผู้รับไม่ได้เป็นผู้สืบสันดานโดยตรง โดยการโอนทรัพย์ที่จะถูกเรียกเก็บภาษีมรดกมี 5 ประเภท ประกอบด้วย เงินฝาก หุ้น ที่ดิน รถยนต์ และตราสารทางการเงิน
นอกจากนี้ กรมสรรพากรยังได้แก้ประมวลรัษฎากรเรื่องภาษีการรับให้สำหรับป้องกันการโอนทรัพย์สินเพื่อหลีกเลี่ยงการเสียภาษีมรดก โดยการโอนทรัพย์สินของพ่อแม่ให้ลูกในส่วนที่เกิน 20 ล้านบาท จะต้องเสียภาษี 10% หากเป็นการโอนให้ผู้ที่ไม่ใช่ลูก มรดกส่วนที่เกิน 10 ล้านบาท ต้องเสียภาษี 10% ทำให้การโอนทรัพย์สินแบบมรดกจะมีภาระภาษีน้อยกว่า
ก่อนหน้านี้ นายสมหมาย เคยกล่าวว่า การเก็บภาษีผู้รับมรดกจะได้เงินไม่มาก เนื่องจากมีช่องโหว่มาก ไม่สามารถปิดช่องได้หมด การให้เจ้าหน้าที่กรมสรรพากรตรวจสอบก็จะเกินกำลังและเป็นช่องทางให้เกิดการทุจริตเพิ่มขึ้นอีก
นอกจากนี้ นายสมหมาย ยังกล่าวว่า ภายใน 2-3 สัปดาห์นี้ จะนำร่าง พ.ร.บ.ภาษีที่ดินและสิ่งปลูกสร้างให้คณะรัฐมนตรีพิจารณา ซึ่งจะทำให้เก็บรายได้ได้มากขึ้นเป็นปีละไม่ต่ำกว่า 2 แสนล้านบาท จากที่เก็บภายใต้กฎหมายเดิมได้ปีละ 5-6 หมื่นล้านบาท